
REFERAT

pentru modificarea HCL nr. 171/28.04.2009 privind dezlipirea parcelei înscrise în CF nr. 403424 Timişoara cu număr topo 8543/1/1/1  din str. 1 Decembrie nr. 58
Municipiul Timişoara participă, în calitate de partener, la proiectul „PIMMS TRANSFER - TRansfering Actions iN Sustainable mobility For European Regions (Transferul de acţiuni în cadrul mobilităţii durabile pentru regiunile europene)”, proiect ce îşi propune stimularea şi utilizarea unor măsuri în ceea ce priveşte planificarea şi organizarea traficului. PIMMS TRANSFER este finanţat în cadrul programului de cooperare interregională INTERREG IV C, din Fondul European de Dezvoltare Regională (FEDR), unul din principalele fonduri structurale europene de post-aderare. 

Creşterea urbanizării, a densităţii populaţiei şi a mobilităţii acesteia conduce la apariţia unor noi probleme de ordin economic, ecologic şi de sănătate pentru oraşe şi locuitorii acestora, ca urmare a utilizării în mod excesiv a automobilelor, prin producerea de aglomerări şi poluare. Oportunitatea oferită cetăţenilor noilor state membre ale Uniunii Europene de a beneficia de automobile personale, precum şi accelerarea acestei tendinţe în urma investiţiilor străine în aceste ţări trebuie să fie compensate prin oferirea unor măsuri alternative cum este managementul mobilităţii.
Platforma Europeană pentru Managementul Mobilităţii (The European Platform On Mobility Management - EPOMM) prevede că partea fundamentală a managementului mobilităţii este reprezentată de utilizarea măsurilor precum informarea sau coordonarea serviciilor actuale (“soft measures”) în vederea creşterii efectivităţii măsurilor (“hard measures”) care privesc planificarea şi organizarea traficului. Realizarea efectivă a managementului mobilităţii în vederea reducerii aglomerărilor, precum şi creşterea calităţii vieţii cetăţenilor din aceste oraşe prin reducerea emisiilor poluante sunt politici publice stabilite în puţine regiuni europene.

În acest sens, proiectul „PIMMS Transfer” va susţine creşterea mobilităţii prin promovarea şi transferul tehnicilor efective de management către factorii de decizie locali şi regionali.

Obiectivul general al proiectului este stimularea şi îmbunătăţirea unor modalităţi durabile de transport, prin creşterea nivelului de implementare a unor strategii şi politici în ceea ce priveşte 

managementul mobilităţii, precum şi extinderea şi promovarea bunelor practici din managementul mobilităţii.

Pentru punerea în aplicare a obiectivelor proiectul „PIMMS Transfer” este necesar identificarea unei parcele de teren pentru implementarea unor măsuri în ceea ce priveşte planificarea şi organizarea traficului, respective construirea unui parc de educaţie rutieră în scopul familiarizării locuitorilor şi în special al copiilor cu prevederile OUG nr. 195/2002 privind circulaţia pe drumurile publice. Astfel pentru realizarea acestui parc s-a identificat terenul situat în Timişoara, str. 1 Decembrie, nr. 58, înscris în CF nr. 413833, nr. topo 413833.
Mai mult, în anul 2008 Timişoara a semnat Carta Europeană a Siguranţei Rutiere, fiind primul oraş din România semnatar al acesteia. Prin aderare la aceasta, Primăria Municipiului Timişoara şi-a asumat următoarele responsabilităţi concrete pentru reducerea numărului de victime pe şosele, prevenirea accidentelor, încurajarea condusului preventiv, încurajarea acţiunilor de educaţie continuă, etc.

De asemnea OUG nr. 195/2002 prevede la art. 128 alin. (1) lit. d) faptul că autorităţile administraţiei publice locale au atribuţii în ceea ce priveşte educaţia rutieră a elevilor.
Având în vedere cele de mai sus, precum şi  prevederile art. 869 din Legea 287/2009 propunem modificarea HCL nr. 171/28.04.2009 privind dezlipirea parcelei înscrise în CF nr. 403424 Timişoara cu număr topo 8543/1/1/1  din str. 1 Decembrie nr. 58, după cum urmează:
,,Se revocă art. 3 din HCL nr. 171/28.04.2009”.

